Document ID: 31996R2382

NEUVOSTON ASETUS (EY) N:o 2382/96 annettu 9 päivänä joulukuuta 1996,
asetusten (ETY) N:o 990/93 ja (EY) N:o 2471/94 kumoamisesta ja Jugoslavian liittotasavaltaa (Serbia ja Montenegro), Kroatian tasavallassa sijaitsevia Yhdistyneiden Kansakuntien suoja-alueita sekä Bosnian ja Hertsegovinan tasavallassa sijaitsevia Bosnian serbijoukkojen hallussa olevia alueita koskevien talous- ja rahoitussuhteiden rajoitusten lopettamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 73 g artiklan ja 228 a artiklan,
ottaa huomioon neuvoston Euroopan unionista tehdyn sopimuksen J.2 artiklan perusteella 9 päivänä joulukuuta 1996 määrittelemän yhteisen kannan 96/708/YUTP, Jugoslavian liittotasavaltaa (Serbia ja Montenegro), Kroatian tasavallassa sijaitsevia Yhdistyneiden Kansakuntien suoja-alueita sekä Bosnian ja Hertsegovinan tasavallassa sijaitsevia Bosnian serbijoukkojen hallussa olevia alueita koskevien talous- ja rahoitussuhteiden rajoitusten lopettamisesta (1), mistä Yhdistyneiden Kansakuntien turvallisuusneuvosto on päättänyt päätöslauselmassaan 1074 (1996),
ottaa huomioon komission ehdotuksen,
sekä katsoo, että
Yhdistyneiden Kansakuntien turvallisuusneuvosto on päätöslauselmassaan 1074 (1996) päättänyt päätöslauselman 1022 (1995) 4 kohdan mukaisesti lopettaa toimenpiteet, jotka otettiin käyttöön päätöslauselmilla 757 (1992), 787 (1992), 820 (1993), 942 (1994), 943 (1994), 988 (1995), 992 (1995), 1003 (1995) ja 1015 (1995), ja
olosuhteet huomioon ottaen asetukset (ETY) N:o 990/93 (2) ja (EY) N:o 2471/94 (3) olisi kumottava,
ON ANTANUT TÄMÄN ASETUKSEN:
1 artikla
Kumotaan asetus (ETY) N:o 990/93 ja asetus (EY) N:o 2471/94.
2 artikla
Jäsenvaltiot saavat lainsäädännön mukaisesti vapauttaa kaikki sellaiset varat ja omaisuuden, jotka ovat olleet asetuksen (ETY) N:o 990/93 ja asetuksen (EY) N:o 2471/94 mukaisesti sidottuna tai pidätettynä, edellyttäen, että sellaiset varat, joihin kohdistuu kanne, pidätysoikeus, tuomio tai rasite, taikka jotka ovat lain tai kyseisessä jäsenvaltiossa vallitsevan käytännön mukaisesti maksukyvyttömäksi todetun tai sellaisena pidetyn henkilön, yhtiön, yhteenliittymän tai muun yhteisön omaisuutta, on pidettävä sidottuna tai pidätettynä, kunnes ne on vapautettu kysymykseen sovellettavan lainsäädännön mukaisesti.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 2 päivästä lokakuuta 1996.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä joulukuuta 1996.

Labels: 18
3
5